**אסתר לדצקה** (בצ'כית: **Ester Ledecká**; נולדה ב-23 במרץ 1995) היא גולשת שלג וגולשת סקי אלפיני מצ'כיה. היא האלופה האולימפית בגלישת סקי סופר G באולימפיאדת פיונגצ'אנג (2018), פעמיים האלופה האולימפית בגלישת שלג בתחרות הסלאלום הענק (פיונגצ'אנג 2018 ו בייג'ינג 2022) ופעמיים אלופת העולם בגלישת שלג. לדצקה היא הספורטאית הראשונה שזוכה במדליות אולימפיות בשני ענפים שונים באותם משחקים אולימפיים.

ביוגרפיה
--------

לדצקה נולדה בפראג. אביה יאן הוא זמר ומלחין, אמה זוזאנה הייתה מחליקה אמנותית על קרח וסבה מצד אמה היה שחקן הוקי קרח שזכה עם נבחרת צ'כוסלובקיה בשתי מדליות כסף אולימפיות. ההורים שלה לימדו את הילדים בבית, היא הלכה לבית הספר רק לעיתים רחוקות כדי לעשות את הבחינות ואת הזמן שנותר לה היא הקדישה לספורט.

ב-2013 זכתה בשתי מדליות זהב באליפות העולם לנוער בגלישת שלג שהתקיימה בארזורום. ב-2014 סיימה במקום השני הכללי בסבב גביע העולם. היא השתתפה באולימפיאדת סוצ'י (2014) וסיימה במקום השישי בסלאלום ובמקום השביעי בסלאלום ענק. ב-2015 סיימה במקום השלישי הכללי בגביע העולם וזכתה במדליית זהב בתחרות הסלאלום באליפות העולם שהתקיימה בקירשברג. ב-2016 וב-2017 דורגה ראשונה בסבב גביע העולם. היא זכתה במדליית זהב בתחרות הסלאלום הענק ובמדליית כסף בתחרות הסלאלום שאליפות העולם שהתקיימה בסיירה נבדה.

במקביל להתמקדותה בענף גלישת השלג, מתחרה לדצקה גם בסקי אלפיני היא מתאמנת ברצף של שלושה שבועות בכל מקצוע ומחליטה לפני כל תחרות גביע עולם באיזה מקצה להשתתף. ההישג הטוב ביותר שלה בתחרות גביע העולם בסקי אלפיני היה מקום שביעי בתחרות בקנדה בדצמבר 2017 בגלישה במורד.

באולימפיאדת פיונגצ'אנג (2018) נרשמה לשלוש תחרויות סקי אלפיני: סלאלום ענק, סופר G ומשולב ולתחרות אחת של גלישת שלג: סלאלום ענק. היא הייתה בכך לספורטאית הראשונה בתולדות משחקי החורף, שמתחרה בשני הענפים. לדצקה שזכתה במדליית זהב במקצה הסופר G בתחרות הסקי, מאית שנייה לפני סגניתה אנה וית. ניצחונה היה מפתיע מאוד לאור הישגיה הקודמים בענף זה, שמיקמו אותה בין האחרונות להשתתף במקצה (למתחרים הראשונים יש יתרון במסלול חלק יותר), היא אף השאילה את מגלשי הסקי לצורך התחרות ממיקיילה שיפרין. בתחרות הסלאלום הענק בסקי סיימה במקום ה-23.

מספר ימים אחר כך זכתה במדליית זהב בתחרות הסלאלום הענק בגלישת שלג.

בתחרות שנערכה בלייק לואיס שבקנדה בדצמבר 2019 זכתה לראשונה בתחרות גביע העולם, בגלישה במורד. באליפות העולם בסקי אלפיני 2021 סיימה רביעית בסופר G ובגלישה במורד.

באולימפיאדת בייג'ינג (2022) הגנה על תוארה וזכתה במדליית זהב בגלישת שלג בתחרות הסלאלום הענק. בתחרות הסקי אלפיני - סופר G סיימה במקום הרביעי.

קישורים חיצוניים
----------------

ויקישיתוף מדיה וקבצים בנושא **אסתר לדצקה** בוויקישיתוף
* 

* אתר האינטרנט הרשמי של אסתר לדצקה (בצ'כית)
* אסתר לדצקה, ברשת החברתית פייסבוק

* אסתר לדצקה, ברשת החברתית אינסטגרם

* אסתר לדצקה, באתר הוועד האולימפי הבין-לאומי

* אסתר לדצקה, באתר olympedia.org
* אסתר לדצקה כגולשת שלג באתר הפדרציה הבינלאומית לסקי
* אסתר לדצקה כגולשת סקי אלפיני באתר הפדרציה הבינלאומית לסקי
* אסתר לדצקה באתר אולימפיאדת פיונגצ'אנג (2018)

הערות שוליים
------------

1. ↑  The Olympics have waited 114 years for Ester Ledecka, the snowboarder who won a skiing gold medal, וושינגטון פוסט, 17 בפברואר 2018
2. ↑  ESTER LEDECKÁ: ALPINE ICON FROM PRAGUE'S OLD TOWN, ‏prague.tv, ‏19 בפברואר 2018
3. ↑  Dvakrát zlato Ester Ledecká, ‏irozhlas.cz, ‏23 בפברואר 2018

|  |  |
| --- | --- |
| בקרת זהויות עריכת הנתון בוויקינתונים | 
* NKC: xx0229825
* VIAF: 2903152139981111100001
* WorldCat: viaf-2903152139981111100001

 |